Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2013/012 BE/Ford Genk, Belgija) /* COM/2014/0532 final */





OBRAZLOŽITVENI MEMORANDUM OZADJE PREDLOGA 1. Pravila o finančnih prispevkih iz Evropskega sklada za prilagoditev globalizaciji (ESPG) za vloge, vložene do 31. decembra 2013, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (v nadaljnjem besedilu: uredba o ESPG)[1]. 2. Belgija je 23. decembra 2013 vložila vlogo EGF/2013/012 BE/Ford Genk za finančni prispevek iz ESPG po odpuščanju delavcev v montažnem obratu podjetja Ford-Werke GmbH[2] v Genku (v nadaljnjem besedilu: obrat Ford Genk) in pri 10 dobaviteljih obrata Ford Genk v Belgiji. Vloga je bila do 12. junija 2014 dopolnjena z dodatnimi informacijami. 3. Komisija je po proučitvi te vloge v skladu z veljavnimi določbami uredbe o ESPG sklenila, da so pogoji za finančni prispevek iz ESPG izpolnjeni. POVZETEK VLOGE Vloga za sredstva iz ESPG: || EGF/2013/012 BE/Ford Genk Država članica: || Belgija Datum vložitve vloge: || 23. 12. 2013 Merilo za pomoč: || člen 2(c) uredbe o ESPG Glavno podjetje: || Ford-Werke GmbH Število dobaviteljev in proizvajalcev v poproizvodni fazi: || 10 Referenčno obdobje: || 1. 7. 2013 – 1. 11. 2013 Datum začetka izvajanja prilagojenih storitev za delavce, za katere je predvidena pomoč: || 1. 7. 2013 Število odpuščenih delavcev v referenčnem obdobju: || 469 Število odpuščenih delavcev pred referenčnim obdobjem in po njem: || 43 Skupno število odpuščenih delavcev: || 512 Pričakovano število oseb, ki bodo sodelovale v ukrepih: || 479 Proračun za prilagojene storitve: || 1 085 890 EUR Proračun za izvajanje ESPG: || 56 000 EUR (4,9 % celotnega proračuna) Celotni proračun: || 1 141 890 EUR Zaprošeni finančni prispevek iz ESPG: || 570 945 EUR (50 % celotnega proračuna) ANALIZA VLOGE Povezava med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije 4. Da bi belgijski organi dokazali povezavo med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije, trdijo, da so se v sektorju proizvodnje osebnih avtomobilov, v katerem je dejaven obrat Ford Genk, pojavile hude gospodarske motnje, zlasti hiter padec tržnega deleža EU. 5. Glede na podatke, na katere se sklicujejo belgijski organi[3], kot je prikazano na sliki v nadaljevanju, se je med letoma 2007 in 2012 proizvodnja osebnih avtomobilov v EU-27 zmanjšala s 17,10 milijona enot na 14,61 milijona enot (–14,6 %; –3,1 % letne rasti), hkrati pa se je v istem obdobju proizvodnja osebnih avtomobilov na svetovni ravni povečala s 53,05 milijona enot na 63,07 milijona enot (+18,9 %; +3,5 % letne rasti). To je povzročilo zmanjšanje tržnega deleža EU-27 v proizvodnji osebnih avtomobilov glede na obseg na svetovni ravni z 32,2 % na 23,2 % (−28,2 %; −6,4 % letne rasti). V primerjavi s tem se je v istem obdobju tržni delež Kitajske povečal z 12,0 % na 24,6 % (+104,6 %; +15,4 % letne rasti), tržni deleži drugih glavnih proizvajalcev pa so se zmanjšali (Japonska: −27,7 %; −6,3 % letne rasti; Južna Koreja: −5,9 %; −1,2 % letne rasti; ZDA: −12,0 %; −2,5 % letne rasti), vendar na splošno v manjši meri kot v EU-27. Iz teh podatkov je torej razviden hiter padec tržnega deleža EU v sektorju proizvodnje osebnih avtomobilov na svetovni ravni. Tržni delež v proizvodnji osebnih avtomobilov na svetovni ravni (obseg) Vir: OICA 6. Težke gospodarske razmere v sektorju proizvodnje avtomobilov v EU, ki jih je povzročilo zlasti stalno upadanje prodaje novih osebnih avtomobilov v EU, ki je bilo posledica gospodarske krize in strukturnih težav s presežno zmogljivostjo, s katero so se srečevali nekateri proizvajalci v več državah članicah, so negativno vplivale na mednarodno konkurenčnost celotne avtomobilske industrije EU. Ti dejavniki so privedli do zaprtja obratov in prestrukturiranja pri več proizvajalcih avtomobilov in njihovih dobaviteljih, posledica tega pa je bilo visoko število izgubljenih delovnih mest v sektorju proizvodnje avtomobilov v zadnjih letih. Na primer med letoma 2008 in 2013 se je število oseb, zaposlenih v sektorju proizvodnje avtomobilov (oddelek 29 NACE Rev. 2 „Proizvodnja motornih vozil, prikolic in polprikolic“) v EU-27, zmanjšalo za približno 220 000, s 3,16 milijona na 2,94 milijona (−7,0 %)[4]. 7. Od uvedbe ESPG leta 2007 je bila avtomobilska industrija obravnavana v 17 sklepih o uporabi sredstev ESPG[5]. Na padec tržnega deleža EU v sektorju proizvodnje osebnih avtomobilov pa se je sklicevalo v osmih preteklih sklepih ESPG[6]. Število odpuščenih delavcev in skladnost z merili iz člena 2(c) 8. Vloga temelji na merilih za pomoč iz člena 2(c) uredbe o ESPG, na podlagi katerih je vloga lahko sprejemljiva v izrednih okoliščinah, kadar odpuščanje delavcev resno vpliva na zaposlenost in lokalno gospodarstvo, tudi če merila za pomoč iz člena 2(a) ali 2(b) uredbe o ESPG niso izpolnjena. 9. Vloga se nanaša na 469 odpuščenih delavcev, ki so bili odpuščeni v štirih mesecih od 1. julija 2013 do 1. novembra 2013 (v to je zajetih 246 odpuščenih delavcev v obratu Ford Genk in 223 odpuščenih delavcev pri osmih njegovih dobaviteljih), in 43 delavcev, ki so bili odpuščeni po tem obdobju, tj. med 1. novembrom 2013 in 23. decembrom 2013 (v to je zajetih 26 odpuščenih delavcev v obratu Ford Genk in 17 odpuščenih delavcev pri sedmih njegovih dobaviteljih), vsi pa so povezani z istim postopkom kolektivnega odpuščanja. V to skupno število 512 delavcev, odpuščenih v referenčnem obdobju in po njem, sta zajeta prvi val odpuščanj v obratu Ford Genk in pri njegovih dobaviteljih[7] ter zmanjšanje števila zaposlenih pri dobaviteljih obrata Ford Genk zaradi zmanjšanja dejavnosti v tem obratu ob pripravah na zaprtje. Podjetje || Število odpuščenih delavcev: || v referenčnem obdobju || po referenčnem obdobju || skupaj Ford Genk (Ford-Werke GmbH) || 246 || 26 || 272 BASF Coatings Services NV || 1 || 0 || 1 Belplas Industries BVBA || 0 || 1 || 1 FACIL Europe BVBA || 9 || 0 || 9 Henkel Industrieservice BVBA || 7 || 0 || 7 IAC Group BVBA || 46 || 4 || 50 Lear Corporation Belgium CVA || 33 || 5 || 38 Service Magazijn Limburg NV || 73 || 1 || 74 Syncreon Genk BVBA || 42 || 3 || 45 Transport Service NV || 0 || 2 || 2 Zender Industrie België NV || 12 || 1 || 13 Skupaj || 469 || 43 || 512 10. Pri vseh odpuščenih delavcih je bil upoštevan datum dejanske prekinitve pogodbe o zaposlitvi pred njenim iztekom, kot je določeno v drugi alinei drugega odstavka člena 2 uredbe o ESPG („metoda 2“). 11. Vloga torej delno izpolnjuje merila za pomoč iz člena 2(a) uredbe o ESPG, saj se nanaša na odpuščene delavce v obdobju štirih mesecev v podjetju v državi članici, od teh meril pa odstopa v zvezi z najmanjšim številom odpuščenih delavcev v referenčnem obdobju, saj je bilo teh manj kot 500. 12. Belgijski organi se sklicujejo na izredne okoliščine, saj se po tem prvem valu odpuščanj, v katerem število odpuščenih delavcev v referenčnem obdobju ni preseglo praga 500 odpuščenih delavcev, pričakujeta še dva vala odpuščanj v letu 2014 (približno 650 odpuščenih delavcev v obratu Ford Genk in pri njegovih dobaviteljih) in ob zaprtju obrata ob koncu leta 2014 (približno 4 000 odpuščenih delavcev v obratu Ford Genk in pri njegovih dobaviteljih), za katera bodo belgijski organi morda vložili vloge za sredstva iz ESPG. Čeprav ni dosežen prag 500 odpuščenih delavcev, so belgijski organi v zvezi s tem prvim valom odpuščanj želeli čim prej izvesti posebne ukrepe v korist te prve skupine odpuščenih delavcev, da bi povečali njihove možnosti pri iskanju nove zaposlitve in vsem omogočili enake priložnosti. Predvideno skupno število neposredno odpuščenih delavcev zaradi zaprtja obrata Ford Genk je zelo visoko (približno 4 340 odpuščenih delavcev v obratu Ford Genk in 2 820 odpuščenih delavcev pri njegovih dobaviteljih v istem geografskem območju). Glede na analize, na katere se sklicujejo belgijski organi[8], bodo ta odpuščanja resno vplivala na zaposlenost in lokalno gospodarstvo. Razlaga nepredvidene narave navedenega odpuščanja delavcev 13. Belgijski organi trdijo, da zaprtja obrata Ford v Genku ni bilo mogoče predvideti. Vodstvo podjetja Ford in sindikati, zastopani v obratu Ford Genk, so septembra 2010 sklenili sporazum o obveznostih za naložbe za obdobje 2010–2014, v katerem se je vodstvo podjetja Ford strinjalo, da bo ohranilo proizvodnjo treh modelov avtomobilov (Mondeo, S-Max, Galaxy) v obratu v Genku in da bo temu obratu dodelilo proizvodnjo prihodnjih modelov v istem segmentu. Poleg tega se je vodstvo podjetja Ford strinjalo, da bo ohranilo obstoječo zmogljivost, ki je znašala 225 000 enot na leto, in zagotovilo, da v obratu Ford Genk v času trajanja sporazuma ne bo prišlo do kolektivnih odpuščanj, v zameno za to pa so sindikati soglašali z znižanjem stroškov osebja[9]. Po navedbah belgijskih organov je vodstvo podjetja Ford septembra 2012 zavrnilo navedbe o zaprtju obrata in potrdilo načrtovano proizvodnjo naslednje generacije modela Mondeo v obratu v Genku od oktobra 2013 naprej. Toda Ford je oktobra 2012 napovedal, da namerava zapreti obrat v Genku ob koncu leta 2014 in proizvodnjo novih modelov avtomobilov dodeliti drugim obratom v EU[10]. Opredelitev delavcev, za katere je predvidena pomoč 14. Belgijski organi ocenjujejo, da bo v ukrepih, ki naj bi se sofinancirali iz ESPG, sodelovalo 479 od 512 delavcev, ki so bili odpuščeni v tem prvem valu odpuščanj (tj. delavcev, za katere je predvidena pomoč)[11]. 15. Razčlenitev delavcev, za katere je predvidena pomoč, po spolu, državljanstvu in starostni skupini: Kategorija || Število delavcev, za katere je predvidena pomoč Spol: || moški: || 401 || ženske: || 78 Državljanstvo: || državljani EU: || 479 || državljani nečlanic EU: || 0 Starostna skupina: || od 15 do 24 let: || 3 || od 25 do 54 let: || 470 || od 55 do 64 let: || 6 || starejši od 64 let: || 0 16. Med temi je sedem delavcev z dolgotrajnimi zdravstvenimi težavami ali invalidnostjo. 17. Razčlenitev delavcev, za katere je predvidena pomoč, po poklicni kategoriji[12] : Glavna skupina ISCO-08 || Število delavcev, za katere je predvidena pomoč 1 Menedžerji || 0 2 Strokovnjaki || 39 3 Tehniki in drugi strokovni sodelavci || 59 4 Uradniki || 3 5 Poklici za storitve in prodajalci || 0 7 Poklici za neindustrijski način dela || 39 8 Upravljavci strojev in naprav, industrijski izdelovalci in sestavljavci || 253 9 Poklici za preprosta dela || 4 Ni podatka || 82 18. V skladu s členom 7 uredbe o ESPG so belgijski organi potrdili, da bosta načeli enake obravnave in nediskriminacije upoštevani pri dostopu do predlaganih ukrepov in njihovem izvajanju. Opis zadevnega območja ter njegovih organov in deležnikov 19. Odpuščanja delavcev v obratu Ford Genk in pri njegovih dobaviteljih so prizadela predvsem provinco Limburg v flamski regiji na severovzhodu Belgije. Provinca Limburg je nekdanje območje premogovništva, kjer je zaposlovanje močno odvisno od tradicionalne industrije. Po navedbah belgijskih organov so za provinco Limburg v primerjavi s povprečjem v flamski regiji značilne visoka stopnja brezposelnosti, nižje ravni kvalifikacij in spretnosti ter manj razvita ponudba izobraževalnih storitev. Poleg tega se zdi, da je za podjetja v provinci Limburg v primerjavi s povprečjem v flamski regiji na splošno značilna manjša inovativnost in nižja stopnja internacionalizacije (glede na delež izvoza in stopnjo vhodnih tujih naložb), razmeroma nizko pa je tudi število zagonskih podjetij. Po navedbah belgijskih organov je provinca Limburg tudi relativno slabo dostopna zaradi slabega infrastrukturnega razvoja. 20. Organ, odgovoren za vlogo za sredstva iz ESPG, je agencija Evropskega socialnega sklada (ESS) za Flandrijo. Glavna organa, odgovorna za izvajanje ukrepov, ki bodo sofinancirani iz ESPG, sta flamska služba za zaposlovanje in poklicno usposabljanje (VDAB) ter nacionalna služba za zaposlovanje (RVA). 21. Druge organizacije, ki sodelujejo v splošnem usklajevanju in izvajanju predlaganih ukrepov, so: – flamska vlada (ministrski predsednik, minister za delo), – provinca Limburg, – sindikati (ABVV, ACV, ACLVB), – regionalni socialno-ekonomski posvetovalni odbor (RESOC) in socialno-ekonomski svet regije Limburg (SERR Limburg), – sklad za zaposlovanje in usposabljanje za kovinarsko industrijo v Limburgu (FTML) in limburški inštitut za usposabljanje delavcev v kovinarski industriji (LIMOB), – platforma „New Entrepreneurial Limburg“ („Novi podjetniški Limburg“) (ki povezuje zvezo za industrijsko tehnologijo, flamsko kmečko zvezo, limburško združenje gradbenikov, flamsko zvezo samozaposlenih delodajalcev – Limburg, zvezo krščanskih delodajalcev – Limburg ter flamsko gospodarsko in industrijsko zbornico – Limburg). 22. Flamska vlada je ustanovila tudi posebno delovno skupino, ki povezuje vse zadevne deležnike (socialne partnerje, skupine delodajalcev, lokalne in regionalne organe, sektorska združenja itd.). Službe Komisije so vključene v naloge delovne skupine. Pričakovani vpliv odpuščanja delavcev na lokalno, regionalno ali državno zaposlenost 23. Obrat Ford Genk je bil največji delodajalec v provinci Limburg, saj je zaposloval 1,7 % skupnega števila zaposlenih oseb. Poleg tega je predstavljal 10 % skupnega prometa 500 največjih podjetij v Limburgu. 24. Glede na študijo, na katero se sklicujejo belgijski organi[13], bo vsakih 100 predvidoma izgubljenih delovnih mest v obratu Ford Genk povzročilo 65 izgubljenih delovnih mest pri njegovih neposrednih in posrednih dobaviteljih v Limburgu in dodatnih 72 izgubljenih delovnih mest pri njegovih dobaviteljih iz drugih krajev v flamski regiji. Kot je na podlagi števila zaposlenih oseb prikazano v spodnji tabeli, bi to torej pomenilo, da bi bilo poleg 4 340 predvidoma neposredno izgubljenih delovnih mest zaradi zaprtja obrata Ford Genk izgubljenih tudi dodatnih približno 2 820 delovnih mest pri dobaviteljih v Limburgu in 3 110 delovnih mest pri dobaviteljih iz drugih krajev v flamski regiji, pri čemer bi skupno število izgubljenih delovnih mest v flamski regiji znašalo približno 10 270 (multiplikator izgubljenih delovnih mest je 2,4). Poleg tega bo izguba kupne moči (izdatki za potrošne dobrine) predvidoma povzročila izgubo približno 1 040 delovnih mest v Limburgu in 450 delovnih mest v preostalih krajih v flamski regiji, kar pomeni, da bi skupno število izgubljenih delovnih mest v flamski regiji znašalo približno 11 760 (multiplikator izgubljenih delovnih mest je 2,7). Vrsta učinka na zaposlovanje || Predvideno število izgubljenih delovnih mest Neposredne izgube delovnih mest (v obratu Ford Genk) || 4 340 Posredne izgube delovnih mest (pri dobaviteljih v Limburgu) || 2 820 Posredne izgube delovnih mest (pri dobaviteljih v preostalih krajih v flamski regiji) || 3 110 Posledične izgube delovnih mest (v Limburgu) || 1 040 Posledične izgube delovnih mest (v preostalih krajih v flamski regiji) || 450 Skupaj || 11 760 25. V celotni provinci Limburg bi torej lahko prišlo do izgube približno 8 200 delovnih mest, kar bi lahko privedlo do zvišanja stopnje brezposelnosti v Limburgu za 1,8 do 2 odstotni točki (regionalna stopnja brezposelnosti bi se torej povišala za 26,5 % do 29,4 %, pri čemer bi se s 6,8 % povišala na 7,9 % samo za neposredne izgube delovnih mest v obratu Ford Genk, na 8,6 % vključno s posrednimi izgubami delovnih mest pri njegovih dobaviteljih oziroma na 8,8 % vključno s posledičnimi izgubami delovnih mest). 26. Poleg tega se bo na splošno zaradi zaprtja obrata Ford Genk predvidoma zmanjšala gospodarska blaginja, in sicer za 2,6 do 2,9 % (zaradi zmanjšanja izhodne in kupne moči), rast produktivnosti dela (v smislu dodane vrednosti) pa se bo zmanjšala za 10,9 %. Prilagojene storitve, ki naj bi se financirale, in razčlenitev predvidenih stroškov 27. Iz ESPG bodo sofinancirani samo nekateri ukrepi iz sklopa tistih, ki naj bi jih belgijski organi izvedli za podporo delavcem, ki so bili odpuščeni zaradi zaprtja obrata Ford Genk. Zato ukrepi, ki so obvezni pri postopku kolektivnega odpuščanja v Belgiji[14], in dopolnilni ukrepi, ki se ne financirajo iz ESPG, ampak z drugimi sredstvi[15], niso vključeni v to vlogo za sredstva iz ESPG. Celotni sklop ukrepov (obvezne ukrepe, dopolnilne ukrepe, ukrepe ESPG) upravlja VDAB. 28. Prilagojene storitve za odpuščene delavce v okviru ukrepov, ki bodo za prvi val odpuščanj sofinancirani iz ESPG[16], zajemajo naslednje ukrepe (po skupinah): (1) Pomoč pri iskanju zaposlitve: – skrbnik ključnih strank: skrbnik strank v VDAB bo v okviru pobude „Jobs voor Limburg“ zagotovil usklajevanje ponudb za zaposlitev, prejetih od podjetij, ki bodo izrazila zanimanje za zaposlovanje delavcev, odpuščenih v obratu Ford Genk ali pri njegovih dobaviteljih, in razvil pobude za spodbujanje te dejavnosti (npr. upravljanje namenske e-poštne storitve); – socialni svetovalec (SIA): socialni svetovalci v VDAB bodo za vse delavce, za katere je predvidena pomoč, zagotovili naslednje dejavnosti: (i) informativno srečanje pred odpustitvijo (začetna pomoč s strani enot za zaposlovanje, izpolnjevanje osnovnega upravnega dokumenta pred registracijo v sistem brezposelnih, informacije o pravicah in obveznostih v okviru splošnih ukrepov iz socialnega načrta, svetovanje pri iskanju nove zaposlitve itd.); (ii) informativno srečanje po odpustitvi (organizirano z RVA) o pravicah in obveznostih iskalcev zaposlitve, nadomestilu za brezposelnost, razpoložljivih storitvah za pomoč in podporo, priložnostih za usposabljanje itd.; (iii) individualni razgovori z odpuščenimi delavci in predstavitev storitev VDAB glede na potrebe posameznih delavcev; (iv) storitve službe za pomoč uporabnikom; – informacije o možnostih poklicnega izobraževanja in usposabljanja: potencialni delodajalci bodo organizirali skupinska informativna srečanja na delovnem mestu (pred izmeno v obratu Ford Genk ali po njej) za vse delavce, za katere je predvidena pomoč; med julijem in jesenjo leta 2013 so se (za 80 od teh delavcev) pri železniškem prevozniku Infrabel izvajala pripravništva za kratko obdobje; – aktivno svetovanje, prilagojeno iskanju zaposlitve: osebje VDAB bo za približno 150 delavcev, za katere je predvidena pomoč, zagotovilo naslednje storitve: (i) iskanje ponudb za zaposlitev; (ii) navezovanje stikov s potencialnimi delodajalci; (iii) organizacija obiskov v podjetju; (iv) razvoj drugih ukrepov spodbujanja; (v) prilagojeno svetovanje za posameznike, ki najdejo zaposlitev (tri mesece). (2) Usposabljanje in prekvalifikacija: – programi poklicnega usposabljanja: VDAB bo zagotovil programe poklicnega usposabljanja na področjih, ki ustrezajo potrebam delavcev, za katere je predvidena pomoč, ter ki bodo opredeljena med informativnimi srečanji in poklicnim svetovanjem. Programe usposabljanja bo izvajal VDAB ali pa bodo na podlagi razpisnega postopka oddani v izvajanje zunanjim izvajalcem usposabljanj. Programi poklicnega usposabljanja bodo zagotovljeni za približno 100 do 110 delavcev, za katere je predvidena pomoč. Poleg tega bo približno 30 delavcev, za katere je predvidena pomoč, sodelovalo v pripravništvih, ki bodo trajala od nekaj dni do nekaj tednov in jih bo nadziral mentor v podjetju, kjer se bo pripravništvo izvajalo, nadalje pa ga bo spremljal mentor iz VDAB ali zunanjega izvajalca; – zaposlitev na podlagi individualnega poklicnega usposabljanja: podjetja bodo v okviru splošne sheme, ki jo upravlja VDAB („individuele beroepsopleiding“ – IBO), zagotovila individualne programe usposabljanja na delovnem mestu, ki bodo trajali od enega do šest mesecev (izvedel ali nadziral jih bo mentor), za približno 75 delavcev, za katere je predvidena pomoč. Ob koncu programa usposabljanja na delovnem mestu mora podjetje udeležencu v tečaju ponuditi pogodbo o zaposlitvi za določen ali nedoločen čas; – usposabljanje v zvezi s prijavljanjem za zaposlitev: zunanji izvajalci bodo zagotovili usposabljanje na področju spretnosti iskanja zaposlitve za približno 75 delavcev, za katere je predvidena pomoč, v obliki skupinskih delavnic (skupinske vaje, simulacije itd.), posebej pa se bodo posvetili določenim skupinam, na primer tistim, ki niso naravni govorci nizozemščine, ali starejšim iskalcem zaposlitve; vloge za zaposlitev bo nadalje spremljal mentor. 29. Ti ukrepi predstavljajo aktivne ukrepe na trgu dela v okviru upravičenih ukrepov iz člena 3 uredbe o ESPG. 30. Predvideni skupni strošek ukrepov znaša 1 141 890 EUR, v kar so zajeti odhodki za prilagojene storitve v višini 1 085 890 EUR in odhodki za izvajanje ESPG (priprave, upravljanje, obveščanje in oglaševanje ter nadzor) v višini 56 000 EUR (4,9 % skupnih stroškov). Skupni zaprošeni finančni prispevek iz ESPG znaša 570 945 EUR (50 % skupnih stroškov). Ukrepi || Predvideno število delavcev, za katere je predvidena pomoč || Predvideni stroški na delavca, za katerega je predvidena pomoč (v EUR)* || Skupni stroški (ESPG in nacionalno sofinanciranje) (v EUR)* Prilagojene storitve: || || || (1) Pomoč pri iskanju zaposlitve: || || || – skrbnik ključnih strank || 479 || 47 || 22 400 – socialni svetovalec (SIA) || 479 || 184 || 88 000 – informacije o možnostih poklicnega izobraževanja in usposabljanja || 479 || 4 || 1 900 – aktivno svetovanje, prilagojeno iskanju zaposlitve || 150 || 1 000 || 150 000 (2) Usposabljanje in prekvalifikacija: || || || – programi poklicnega usposabljanja || 30–110 || n. r. || 718 094 – zaposlitev na podlagi individualnega poklicnega usposabljanja || 75 || 470 || 35 272 – usposabljanje v zvezi s prijavljanjem za zaposlitev || 75 || 936 || 70 224 Vmesni seštevek: || – || – || 1 085 890 Odhodki za izvajanje ESPG: || || || 1. priprava || – || – || 0 2. upravljanje || – || – || 40 000 3. obveščanje in oglaševanje || – || – || 6 000 4. nadzor || – || – || 10 000 Vmesni seštevek: || – || – || 56 000 Skupni stroški: || – || – || 1 141 890 Prispevek ESPG (50 % skupnih stroškov) || – || – || 570 945 * Zaokroženo. 31. Belgijski organi so potrdili, da ti ukrepi dopolnjujejo ukrepe, financirane iz strukturnih skladov, in da so vzpostavljeni ustrezni mehanizmi, ki preprečujejo kakršno koli dvojno financiranje. Datum začetka ali predvidenega začetka izvajanja prilagojenih storitev za delavce, za katere je predvidena pomoč 32. Belgijski organi so prilagojene storitve za delavce, za katere je predvidena pomoč, začeli izvajati 1. julija 2013. Odhodki za te ukrepe so torej upravičeni do finančnega prispevka iz ESPG od navedenega datuma dalje. Postopki za posvetovanje s socialnimi partnerji 33. VDAB je obvestil socialne partnerje, zastopane v svetu SERR Limburg, o ciljih in predlaganih ukrepih vloge za sredstva iz ESPG. Predstavniki posameznih socialnih partnerjev, zastopanih v svetu SERR Limburg, sodelujejo v odboru za spremljanje, ki je bil ustanovljen posebej za namene vloge za sredstva iz ESPG. Poleg tega se je s socialnimi partnerji razpravljalo o vlogi za sredstva iz ESPG v okviru rednega poročanja o izvajanju strateškega akcijskega načrta za Limburg („Strategisch Actieplan Limburg in het Kwadraat“ – SALK), ki je bil vzpostavljen za obravnavanje regionalnih posledic zaprtja obrata Ford Genk. 34. Belgijski organi so potrdili, da so izpolnjene zahteve iz nacionalne zakonodaje in zakonodaje EU o kolektivnih odpuščanjih. Informacije o ukrepih, ki so obvezni v skladu z nacionalno zakonodajo ali kolektivnimi pogodbami 35. Belgijski organi so potrdili, da: – finančni prispevek iz ESPG ne bo nadomestil ukrepov, za katere so v skladu z nacionalno zakonodajo ali kolektivnimi pogodbami odgovorna podjetja, – ukrepi pomenijo podporo za posamezne delavce in se ne uporabljajo za prestrukturiranje podjetij ali sektorjev, – za ukrepe ne bo prejeta finančna podpora iz drugih skladov ali finančnih instrumentov Unije. Sistemi upravljanja in nadzora 36. Vloga zajema podroben opis sistema upravljanja in nadzora, ki navaja odgovornosti sodelujočih organov. Finančni prispevek iz ESPG bodo upravljali in nadzorovali isti organi, ki upravljajo in nadzorujejo ESS. En subjekt v agenciji ESS za Flandrijo bo deloval kot organ upravljanja, drug, ločen subjekt v tej agenciji pa bo deloval kot organ potrjevanja. Financiranje 37. Člen 12 Uredbe Sveta (EU, Euratom) št. 1311/2013 o večletnem finančnem okviru za obdobje 2014–2020[17] omogoča uporabo sredstev Evropskega sklada za prilagoditev globalizaciji (ESPG) do letne zgornje meje 150 milijonov EUR (cene iz leta 2011) poleg ustreznih razdelkov finančnega okvira. 38. Ob upoštevanju največjega možnega zneska finančnega prispevka iz ESPG in možnosti za prerazporeditev odobrenih sredstev Komisija predlaga uporabo sredstev ESPG za celotni zaprošeni prispevek (570 945 EUR), ki predstavlja 50 % skupnih stroškov ukrepov. 39. Predlagano odločitev o uporabi sredstev ESPG bosta skupaj sprejela Evropski parlament in Svet v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[18]. 40. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2014 v skladu s točko 13 Medinstitucionalnega sporazuma z dne 2. decembra 2013. Vir odobritev plačil 41. Odobritve iz proračunske postavke ESPG proračuna za leto 2014 se bodo uporabile za kritje zneska 570 945 EUR. Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2013/012 BE/Ford Genk, Belgija) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[19], zlasti točke 13 Sporazuma, ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[20], zlasti člena 12(3) Uredbe, ob upoštevanju predloga Evropske komisije[21], ob upoštevanju naslednjega: (1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela. (2) Sredstva ESPG ne presegajo najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 o večletnem finančnem okviru za obdobje 2014–2020[22]. (3) Belgija je 23. decembra 2013 vložila vlogo za uporabo sredstev ESPG v zvezi z odpuščanjem delavcev v podjetju Ford-Werke GmbH in pri 10 dobaviteljih, do 12. junija 2014 pa jo je dopolnila z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 570 945 EUR. (4) Zato bi bilo treba uporabiti sredstva ESPG, da se zagotovi finančni prispevek za vlogo, ki jo je vložila Belgija – SPREJELA NASLEDNJI SKLEP: Člen 1 V okviru splošnega proračuna Evropske unije za proračunsko leto 2014 se iz Evropskega sklada za prilagoditev globalizaciji (ESPG) uporabi vsota 570 945 EUR v odobritvah za prevzem obveznosti in odobritvah plačil. Člen 2 Ta sklep se objavi v Uradnem listu Evropske unije. V Bruslju, Za Evropski parlament Za Svet Predsednik Predsednik [1] UL L 406, 30.12.2006, str. 1. [2] Ford-Werke GmbH, hčerinska družba podjetja Ford of Europe AG, ima registrirani sedež v Kölnu (Nemčija). Upravlja proizvodne obrate podjetja Ford v Kölnu in Saarlouisu (Nemčija) ter Genku (Belgija). [3] Vir: Mednarodna organizacija proizvajalcev motornih vozil (OICA). [4] Vir: Eurostat (spletna koda podatkov: lfsa_egan22d). [5] Glej zbirko podatkov ESPG, ki je na voljo na http://ec.europa.eu/social/main.jsp?catId=582&langId=sl. [6] Glej osnutke predlogov Komisije o zadevah EGF/2007/001 FR/Peugeot SA (Sklep COM(2007) 415 final z dne 12. julija 2007), EGF/2007/010 PT/Lisboa-Alentejo (Sklep COM(2008) 94 final z dne 20. februarja 2008), EGF/2008/002 ES/Delphi (Sklep COM(2008) 547 final z dne 9. septembra 2008), EGF/2008/004 ES/Castilla y León / Aragón (Sklep COM(2009) 150 final z dne 26. marca 2009), EGF/2009/013 DE/Karmann (Sklep COM(2010) 7 final z dne 22. januarja 2010), EGF/2012/004 ES/Grupo Santana (Sklep COM(2014) 116 final z dne 5. marca 2014), EGF/2012/005 SE/Saab (Sklep COM(2012) 622 final z dne 19. oktobra 2012), EGF/2012/008 IT/De Tomaso Automobili (Sklep COM(2013) 469 final z dne 28. junija 2013). [7] Prostovoljni odhodi v okviru socialnega načrta, o katerem so se dogovorili socialni partnerji. [8] Glej odstavke od 0 do 26. [9] Glej sporočilo za medije, na voljo na https://media.ford.com/content/fordmedia/fna/us/en/news/2010/11/30/ford-genk-agreement-shows-confidence-and-commitment-to-flanders-.html. [10] Glej sporočilo za medije, na voljo na https://media.ford.com/content/fordmedia/fna/us/en/news/2012/10/24/ford-plans-to-restructure-european-manufacturing-operations.html. [11] V skladu s členom 3a(b) uredbe o ESPG, kadar vloga, vložena na podlagi člena 2(c) uredbe o ESPG, odstopa od meril iz člena 2(a) te uredbe, se lahko delavci, ki so bili odpuščeni po referenčnem obdobju, štejejo za upravičene, če je do odpuščanj prišlo po splošni razglasitvi načrtovanih odpuščanj in je mogoče ugotoviti jasno vzročno povezavo z dogodkom, ki je povzročil odpuščanje v referenčnem obdobju. Ker so ti pogoji izpolnjeni, lahko torej 43 delavcev, ki so bili odpuščeni po referenčnem obdobju, sodeluje v ukrepih, ki naj bi se sofinancirali iz ESPG. [12] Glavne skupine Mednarodne standardne klasifikacije poklicev (ISCO-08). [13] Peeters, L., Vancauteren, M., „Studie van de economische impact van de sluiting van Ford Genk“, Univerza v Hasseltu, november 2013, na voljo na http://www.uhasselt.be/documents/kizok/impactstudie.pdf. [14] Ford Genk in vsi njegovi dobavitelji so v okviru pravnih obveznosti za delodajalce, ki izvajajo kolektivna odpuščanja, morali ustanoviti posamezne enote za zaposlovanje („tewerkstellingscel“), ki bodo zagotavljale storitve za iskanje nove zaposlitve za odpuščene delavce (pomoč pri iskanju zaposlitve in poklicno svetovanje, aktivacijski dodatek, ki je enak znesku tri- ali šestmesečne plače, zmanjšanje prispevkov za socialno varnost za delavca in delodajalca, če delavec najde zaposlitev pri novem delodajalcu, delno povračilo stroškov za iskanje nove zaposlitve delodajalcu, ki odpušča). Enote za zaposlovanje povezujejo delodajalca in ustrezne sindikate, njihove dejavnosti pa izvaja VDAB (za izvajanje določenih dejavnosti se najamejo agencije za iskanje nove zaposlitve). [15] Ti ukrepi vključujejo postavitev in upravljanje spletnega mesta „Werkpuntlimburg“ (http://herstructureringenlimburg.vdab.be), organizacijo zaposlitvenih sejmov, usposabljanje z mešanim financiranjem (VDAB/provinca Limburg), tečaje usposabljanja v sodelovanju s sektorskimi skladi za usposabljanje (npr. FTML, LIMOB), sklop posebnih ukrepov za mlade ter podporo za podjetništvo in ustanavljanje lastnega podjetja. [16] V to vlogo za sredstva iz ESPG so bili vključeni samo stroški ukrepov v zvezi s prvim valom odpuščanj (479 delavcev, za katere je predvidena pomoč). Delavci, ki bodo izgubili delovna mesta v prihodnjih valih odpuščanj, bodo morda vključeni v morebitne naslednje vloge za sredstva iz ESPG. [17] UL L 347, 20.12.2013, str. 884. [18] UL C 373, 20.12.2013, str. 1. [19] UL C 373, 20.12.2013, str. 1. [20] UL L 406, 30.12.2006, str. 1. [21] UL C […], […], str. [...]. [22] UL L 347, 20.12.2013, str. 884.